MATEO HORVAT, predsjednik Gradskog savjeta mladih Grada Bjelovara, sav sretan se fotografirao noseći majicu s natpisom "Za dom" i s hrvatskim grbom s bijelim prvim poljem. Šef lokalnog bjelovarskog tijela kojemu je zadaća, prema Zakonu, sudjelovanje mladih u odlučivanju o upravljanju javnim poslovima od interesa i značaja za mlade, na objavu te fotografije reagirao je priopćenjem u kojem ističe da će "prijaviti nadležnim institucijama" ako Forum mladih SDP-a Bjelovar, koji ju je objavio na Facebooku, spornu fotografiju ne ukloni, jer su mu - povrijeđena prava o zaštiti podataka (GDPR)!?

Kako je otkrio sam Mateo Horvat, fotografiju s ustaškim grbom na prsima objavio je na svom privatnom Instagram profilu.

Nakon što su mladi SDP-ovci objavili tu njegovu spornu fotografiju, Horvat se javio priopćenjem u kojem, kako prenosi Bjelovarac.hr, iznosi svoj stav da je "neprihvatljivo da neki pojedinci u hrvatskom društvu gledaju na aktualna društvena događanja iz konteksta 1945.-te godine, kao da od tog trenutka nije proteklo više od četrdesetpet godina u kojima je vladajući jugoslavenski komunistički režim svojom represijom i zločinima poništio velike stečevine antifašizma".

Također, u opravdavanju svog čina napominje da "mnogi branitelji osobito pripadnici Hrvatskih Obrambenih snaga (HOS) koriste povijesni hrvatski poklič 'Za dom spremni'".

Tekst se nastavlja ispod oglasa

Mateo Horvat je, inače, rođen 1995. i aktivni je član HDZ-a.

Podsjetimo, "Za dom" je dio ustaškog pozdrava "Za dom - spremni" koji, Kolindinim tvrdnjama usprkos, nije nikakav stari hrvatski nego fašistički pozdrav kojeg prije ustaša nitko nije koristio. S druge strane, grb sa prvim bijelim poljem javlja se u više navrata u hrvatskoj povijesti, a takav grb koriste i ustaše te ga upravo zbog toga danas prisvajaju desničari i skriveni poklonici NDH koji kroz činjenicu da je korišten i ranije u povijesti uglavnom nevješto skrivaju svoje simpatije prema fašističkom režimu.